بشار لأسد

بشار لأسد (مزيود ف 11 شتنبر 1965) سياسي و ضابط عسكاري سوري لي كان الرئيس نمرة 19 د سوريا من عام 2000 تال فاش طاح النظام ديالو ف 8 دجنبر 2024. لأسد كان لكوماندان ديال لقوّات د الجيش السوري، و لأمين لعام ديال حيزب لبعت لعربي لإشتراكي. هوّ ولد حافظ لأسد، لي كان رئيس د سوريا من 1971 تال 2000 فاش توفى.

ف التمانينات د لقرن 20 كان لأسد كمّل قرايتو باش يولي طبيب، و ف التسعينات كان خدام ف لندن كا طبيب د لعيون. ف 1994 خوه باسل لأسد توفى ف كسيدة ب الطونوبيل، و تعيّط ل بشّار باش يرجع ل سوريا و يولّي خليفة ديال بّاه. بشّار دخل ل لأكاديمية لعسكارية، و كان مكلّف ب لوصاية السورية على لبنان ف 1998. ف 17 يوليوز 2000 ولّا رئيس مور بّاه لي كان مات ف 10 يونيو.

بزاف د لأكاديميين و لمحللين كيوصفو لحكم ديال لأسد بلي كان ديكتاتورية شخصية،Sources characterising the Assad family's rule of Syria as a personalist dictatorship: لي كانت حاكمة سوريا كا دولة بوليسية شمولية.Multiple sources: النظام معروف عليه بلي دار بزاف د لخروقات د حقوق بنادم، و مارس قمع كبير ضد الشعب. وخا النظام ديال لأسد كان كيوصف راسو بلي راه علماني، بزاف د لمحللين السياسيين ڭالو بلي كان كيستاغل الصراعات الطائفية ل صالحو. بشار لأسد ورت قلدات د لحكم مبازين على عبادة الشخصية من عند بّاه حافظ لأسد، ولايني ماقدرش يخلق نفس لمفعول ديال لولاء و التبعية، و واجه مقاومة ضد لحكم ديالو. هادشي أدى ل بزاف د لأعضاء د النظام لقديم يستاقلّو ولّا يتحيّدو، و لمقربين من النظام ولّاو من الطائفة الشيعية لعلوية لي كاتنتامي ليها فاميلة لأسد. التحرير لإقتصادي لي دار لأسد ضعّف لإقتصاد السوري، زاد لفروقات الطبقية، و ركّز السلطة ف يدو و يد لأتباع ديالو ف دمشق، ف لوقت لي الساكنة لقروية ف سوريا، الطبقة د لعمّال، التجار و الناس د لبيزنيس و الصناعة، و تا لأعضاء لقدام د النظام، ولاو مهمّشين. التورة لي ناضت ف لبنان، من مور لإغتيال ديال رئيس لوزارا اللبناني رفيق لحريري، ضطرات لأسد باش يسالي لوصاية السورية على لبنان ف فبراير 2005.

ف 2011، بزاف د لبلدان و لهيئات دعاو لأسد باش يتخلى على لحكم، بعدما قمع لمضاهرات بشكل عنيف ف لأحدات ديال ربيع الشعوب لي أدّاو ل التورة السورية و لحرب لأهلية د سوريا. لحرب قتلات 580000 واحد، منهم 306000 علّ لقليلة ماشي مقاتلين. على حساب الريزو السوري د حقوق بنادم، كتر من 90% ديال لقتلى تسببو فيهم لقوّات ديال لأسد. لحكومة ديال لأسد رتاكبات عدد ديال الجرائم د لحرب ف لوقت ديال لحرب لأهلية، و لارمي ديالها دارت بزاف د لهجمات ب السلاح لكيماوي (منها مجزرة لغوطة ب ڭاز سارين ف 2013).

ف نونبر 2024، مجموعة ديال لمسلحين د لمعارضة دارو هجمات ضد النظام د لأسد. ف 8 دجنبر، دخلو ل دمشق، و بشار لأسد هرب ل روسيا، لي عطاتو اللجوء السياسي. هادشي أدى ل الطيحة ديال النظام د لأسد ف نفس النهار.

 مصادر 


تصنيف:ناس حيين
تصنيف:زيادة 1965
تصنيف:سوريا